На основу члана 39. Закона о високом обраовању (Службени гласник РС број. 88/17, 27/18, 73/18, 67/19, 6/20, 67/21, 11/21) и члана 83. Статута Филозофског факултета Универзитета у Нишу (број 44/1-2-1 од 11.02.2022.), Наставно-научно веће Филозофског факултета Универзитета у Нишу, на седници која је одржана 8. 6. 2022. године, донело је

# ПРАВИЛНИК О ВРЕДНОВАЊУ

# ВАННАСТАВНИХ АКТИВНОСТИ СТУДЕНАТА

**I ОСНОВНЕ ОДРЕДБЕ**

Члан 1.

Правилником о вредновању ваннаставних активности студената уређују се услови и поступак вредновања ваннаставних активности студената Филозофског факултета Универзитета у Нишу (у даљем тексту: Факултет).

Под ваннаставним активностима у смислу овог Правилника подразумева се свако релевантно ангажовање студента које није предвиђено студијским програмом, а за које се додељује студенту одговарајући број ЕСПБ бодова, у складу са одредбама овог Правилника.

Члан 2.

Ваннаставне активности студената обухватају: Организационе активности:

* ангажовање у раду органа и тела Факултета, Универзитета у Нишу (у даљем тексту: Универзитет) и СКОНУС-а;
* учешће у различитим облицима наставног (демонстратори), научноистраживачког и стручног рада на Факултету и Универзитету, као и учешће у програмима неформалног образовања;
* обављање стручне праксе у институцијама са којима Факултет, односно Универзитет има закључене уговоре о сарадњи;
* добровољни рад у локалној заједници;
* учешће на националним и међународним спортским и културно-уметничким манифестацијама;
* ангажовање у организовању и реализацији трибина и скупова и јавном заговарању;
* учешће у организацији и раду летњих школа, радионица и конференција;
* ангажовање у раду хуманитарних организација и удружења лица са посебним потребама;
* ангажовање у реализацији пројеката које спроводе организације и удружења са којима Факултет, односно Универзитет има споразуме о сарадњи, или са којима партнерски реализује одређене програме и пројекте.

Члан 3.

Ваннаставне активности студента из члана 2. овог Правилника изражавају се у одговарајућем броју ЕСПБ бодова који се уписују, заједно са описом активности и периодом у коме је активност обављана, у додатак дипломи.

ЕСПБ бодови додељени у складу са овим Правилником нису кумулативни са ЕСПБ бодовима који се стичу у оквиру уписаног студијског програма и не узимају се у обзир приликом рангирања студената код уписа школске године или виших нивоа студија.

Ови ЕСПБ бодови могу се узети у обзир само приликом уписа вишег нивоа студија уколико кандидати имају исти број ЕСПБ бодова стечених испуњавањем обавеза у оквиру студијског програма.

Уписом додатних ЕСПБ бодова не мења се обавеза студента да положи све испите предвиђене студијским програмом.

**II ПОСТУПАК ВРЕДНОВАЊА ВАННАСТАВНИХ АКТИВНОСТИ**

Члан 4.

Комисија Факултета за вредновање ваннаставних активности студената (у даљем тексту: Комисија) утврђује испуњеност услова и обим активности изражен у ЕСПБ бодовима за ваннаставне активности из члана 2. овог Правилника.

Комисија има три члана. Комисију чине: продекан за наставу и два представника студената, и то: студент продекан и један студент кога бира Студентски парламент Факултета.

Председник Комисије је продекан за наставу.

Мандат члана Комисије кога бира студентски парламент из реда студената траје годину дана.

Члан 5.

Студент који је стекао услове за доделу ЕСПБ бодова за ваннаставне активности из члана 2. овог Правилника подноси Комисији писану молбу и доказе о испуњености услова.

Студент може истовремено да поднесе захтев за доделу ЕСПБ бодова по више основа.

Молба се, по правилу, подноси у периоду од 1. до 30. октобра за активности реализоване током претходне школске године.

Изузетно, у случају када студент дипломира, може поднети молбу и пре рока из става 3. овог члана.

Члан 6.

Комисија је у обавези да најкасније до 10. децембра размотри све поднете молбе и донесе одлуку.

Комисија може молбу да прихвати у целини или делимично, да одбије или да затражи допуну документације.

Комисија донету одлуку доставља подносиоцу молбе и Служби за наставу и студентска питања.

Одлука садржи опис признатих ваннаставних активности студента и број ЕСПБ бодова.

Одлука се евидентира у досијеу студента и у информационој бази Факултета.

Признате активности уписују се у индекс студента у Служби за наставу и студентска питања, а оверава их продекан за наставу.

Члан 7.

Уколико студент није задовољан одлуком Комисије, има право жалбе другостепеном органу у року од 8 дана.

По жалби на одлуку Комисије Факултета одлучује Наставно-научно веће Факултета.

Члан 8.

Одлука Наставно-научног већа Факултета о додели ЕСПБ бодова након разматрања поднете жалбе, доставља се Служби за наставу и студентска питања Факултета, која их евидентира у досијеу студената и информационој бази података Факултета.

**III УСЛОВИ ЗА ДОДЕЛУ ЕСПБ БОДОВА**

***Учешће у раду органа и тела Факултета и Универзитета***

Члан 9.

За учешће у раду органа и тела Факултета и Универзитета током школске године може се, у складу са обимом ангажовања, максимално доделити:

* за чланство у Савету Факултета, односно Универзитета – 1 ЕСПБ бод;
* за чланство у Наставно-научном већу Факултета, односно у Сенату Универзитета
  + 1 ЕСПБ бод;
* за чланство у комисији или одбору Факултета, односно Универзитета – 1 ЕСПБ бод;
* за чланство у СКОНУС-у – 1 ЕСПБ.

Потврду о учешћу у раду органа Факултета, односно Универзитета даје председник Савета, Наставно-научног већа, Сената, комисије или одбора.

Члан 10.

За ангажовање током школске године у раду студентског парламента Факултета, односно Универзитета, може се, у складу са обимом ангажовања, максимално доделити:

* студенту продекану – 4 ЕСПБ бодова;
* председнику Студентског парламента Факултета – 4 ЕСПБ бодова;
* потпредседнику Студентског парламента Факултета – 3 ЕСПБ бода;
* секретару Студентског парламента Факултета – 3 ЕСПБ бода;
* члану Студентског парламента Факултета – 1 ЕСПБ бода;
* студенту проректору – 5 ЕСПБ бодова;
* студенту омбудсману – 5 ЕСПБ бодова;
* председнику Студентског парламента Универзитета – 5 ЕСПБ бодова;
* заменику председника Студентског парламента Универзитета – 4 ЕСПБ бодова;
* потпредседнику Студентског парламента Универзитета – 4 ЕСПБ бода;
* секретару Студентског парламента Универзитета – 4 ЕСПБ бодова;
* члану Студентског парламента Универзитета – 1 ЕСПБ бода.

За рад на пројекту Студентског парламента, односно студентске организације Факултета или Универзитета број ЕСПБ бодова утврђује Комисија на предлог Студентског парламента у односу на врсту и трајање ангажовања студента.[[1]](#footnote-1)

Потврду о учешћу у раду Студентског парламента, или о обављању одређене функције, издаје Студентски парламент, односно надлежни орган Универзитета или факултета по окончању школске године током које је студент био на одређеној функцији.

***Научноистраживачки рад студената и учешће у програмима неформалног образовања***

Члан 11.

За ангажовање у спровођењу дела наставних активности у својству студента демонстратора, студенту се додељује 5 ЕСПБ бодова по години демонстраторског стажа.

За презентовање самосталног ауторског рада на домаћим научним скуповима додељују се 3 ЕСПБ бода. Уколико има више аутора саопштења, сваки аутор добија сразмерни део од укупно 3 ЕСПБ.

За презентовање самосталног ауторског рада на међународним научним скуповима додељује се 4 ЕСПБ бода. Уколико има више аутора саопштења, сваки аутор добија сразмерни део од укупно 4 ЕСПБ.

За самостално ауторство у раду штампаном у целини у публикацији са рецензијом, додељују се 4 ЕСПБ бода. За коауторство у раду штампаном у целини, додељује се 2 ЕСПБ бода.

За учешће у програмима неформалног образовања (семинари, трибине, округли столови и сл.), додељује се 1 до 3 ЕСПБ, зависно од трајања програма.

***Стручна пракса***

Члан 12.

Стручна пракса која није предвиђена студијским програмом представља активност која може бити вреднована као ваннаставна активност студената.

Комисија на основу приложене документације утврђује број ЕСПБ бодова који се могу доделити студенту за активности из става 1. овог члана.

Комисија за активност предвиђену ставом 1. овог члана може доделити највише 3 ЕСПБ бода.

***Добровољан рад у локалној заједници***

Члан 13.

За добровољан рад у локалној заједници додељује се од 1-5 ЕСПБ бодова на следећи начин:

* за волонтирање на манифестацијaма (Фестивал науке, конференције, трибине и сл.) које oрганизују Република Србија, Министарство просвете, науке и технолошког развоја, министарства задужена за здравље, културу, социјални рад и политику, омладину и спорт, Град Ниш, други градови и општине, односно друге локалне заједнице, студентска организација, хуманитарне организације, Универзитет или Факултет – 1 до 3 ЕСПБ бода, у зависности од броја сати ангажовања;
* за волонтирање у установи под ингеренцијом министарстава задужених за просвету, науку, здравље, културу, социјални рад и политику, омладину и спорт, или у организацијама и удружењима која спроводе програме у области образовања, културе, здравља, људских права и сл. - 1 до 5 ЕСПБ бодова, зависно од броја сати ангажовања.

Потврду о учешћу у добровољном раду из овог члана издаје организатор добровољног рада, односно установа у којој је студент волонтирао.

***Спортска такмичења***

Члан 14.

За успехе на спортским манифестацијама у оквиру тимова Факултета, Универзитета или Републике Србије, додељују се ЕСПБ бодови на следећи начин:

* за освојено једно од прва три места на Универзијади или другим међународним такмичењима додељује се 5 ЕСПБ бодова за прво место, 4 ЕСПБ бода за друго место и 3 ЕСПБ бода за треће место;
* за освојено једно од прва три места на спортском такмичењу које организује Министарство за омладину и спорт, Универзитетски спортски савез Србије, Универзитет, Град Ниш, други градови и општине, односно друге локалне заједнице, додељују се 3 ЕСПБ бода за прво место, 2 ЕСПБ бода за друго место и 1 ЕСПБ бод за треће место.

Потврду и осталу документацију о оствареном пласману из овог члана издаје организатор такмичења.

***Учешће на такмичењима и наградним конкурсима***

Члан 15.

За успехе на такмичењима и наградним конкурсима додељује се од 1 до 5 ЕСПБ бодова на следећи начин:

* за освојено једно од прва три места на међународним такмичењима и наградним конкурсима, додељује се 5 ЕСПБ бодова за прво место, 4 ЕСПБ бода за друго место и 3 ЕСПБ бода за треће место;
* за освојено једно од прва три места на републичким такмичењима и наградним конкурсима, додељују се 4 ЕСПБ бода за прво место, 3 ЕСПБ бода за друго место и 2 ЕСПБ бода за треће место;
* за освојено једно од прва три места на такмичењима или наградним конкурсима које организују министарства задужена за културу, омладину и спорт или друге републичке установе, Универзитет, Град Ниш, други градови и општине, односно друге локалне заједнице додељују се 3 ЕСПБ бода за прво место, 2 ЕСПБ за друго место и 1 ЕСПБ за треће место;
* за освојено једно од прва три места на такмичењима или наградним конкурсима која се организују на градском или општинском нивоу, или које организује градска или општинска установа културе, додељују се 2 ЕСПБ бода за прво и по 1 ЕСПБ бод за друго и треће место.

Потврду и сву осталу документацију о оствареном пласману из овог члана издаје организатор такмичења или наградног конкурса.

***Ангажовање у хуманитарном раду***

Члан 16.

За вредновање учешћа студената у хуманитарним акцијама, Комисија утврђује број ЕСПБ бодова на основу броја сати учешћа, при чему максималан број бодова у појединачним акцијама може бити 2 ЕСПБ бода.

За континуирано активно учешће у хуманитарном раду, тј. у раду неке фондације или хуманитарне организације могу се доделити максимално 3 ЕСПБ бода.

Члан 17.

За ваннаставно ангажовање које је специфично и није конкретно обухваћено члановима 7-16 овог Правилника, студент може поднети молбу Комисији за доделу ЕСПБ бодова у којој ће навести опис ваннаставне активности, као и одговарајуће образложење и приложити потребну документацију којом потврђује своје ангажовање.

На основу процене активности из става 1. овог члана, Комисија доноси одлуку о додели ЕСПБ бодова, чији број мора бити усклађен са бројем бодова који се додељују за неку од активности из овог Правилника која је истог реда важности.

**IV ПРЕЛАЗНЕ И ЗАВРШНЕ ОДРЕДБЕ**

Члан 18.

Овај Правилник ступа на снагу након добијања сагласности Универзтета у Нишу, а примењује се почев од дана објављивања на сајту Филозофског факултета у Нишу.

НАСТАВНО-НАУЧНО ВЕЋЕ ФАКУЛТЕТА

Број:

Датум: 8.6.2022. године

# ДЕКАН ФАКУЛТЕТА

Проф. др Наталија Јовановић

1. Бодови који се додељују за учешће у студентском организовању су већи од броја бодова у оквиру других набројаних активности, из разлога што се друге активности могу понављати више пута у току године, док мандат у студентском организовању траје фиксно годину дана. [↑](#footnote-ref-1)